《南山行》
清代·邵葆祺

征人尽著锦衣归，独窜南山夜合围。忆昔挽弓入营伍，争夸有力雄如虎。

周泰全身刀剑瘢，陈安丈八蛇矛舞。姓名在乡不在官，将军召募随登坛。

论功每隶天兵后，杀贼居前常死斗。惜哉百战梨花枪，驱驰关陇势莫当。

生本求官乃作贼，故里无家归不得。归不得，可奈何，头颅崛强刀光磨。

昨夜官营千骑发，哀笳吹堕空山月。总戎仍是霍嫖姚，犹认当年部下卒。

作者简介：邵葆祺，字寿民，号屿春，大兴人。嘉庆丙辰进士，历官吏部员外郎。有《桥东诗草》。